DECRETO 14/2010, do 4 de febreiro, polo que se modifica o Decreto 27/2006, do 16 de febreiro, polo que se suspende a vixencia do Plan Xeral de Ordenación Urbana de Tui e se aproba a ordenación urbanística provisional ata a entrada en vigor do novo planeamento.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 17/02/2010

1. O Decreto 27/2006, do 16 de febreiro, polo que se suspende a vixencia do Plan Xeral de Ordenación Urbana de Tui e se aproba a ordenación urbanística provisional ata a entrada en vigor do novo planeamento (Diario Oficial de Galicia nº 37, do 22 de febreiro de 2006) dispuxo suspender, para a súa revisión, a vixencia do Plan Xeral de Ordenación Urbana de Tui aprobado definitivamente pola Comisión Provincial de Urbanismo de Pontevedra, con data do 7 de outubro de 1994, e aprobar a ordenación urbanística provisional de aplicación no concello de Tui, vixente con carácter transitorio ata a entrada en vigor do novo Plan Xeral de Ordenación Municipal.
A ordenación urbanística provisional ten carácter preventivo, coa finalidade de atallar as consecuencias indesexables que se derivarían da aplicación do Plan Xeral de Ordenación Urbana aprobado definitivamente, con data do 7 de outubro de 1994, e garantir a viabilidade da futura ordenación urbanística definitiva.
De conformidade co disposto no artigo 96 da Lei 9/2002, do 30 de decembro, de ordenación urbanística e protección do medio rural de Galicia, a suspensión da vixencia do Plan Xeral de Ordenación Urbana manterase ata a aprobación do Plan Xeral de Ordenación Municipal, pero nada obsta para que se modifique a ordenación urbanística provisional contida no anexo do Decreto 27/2006, do 16 de febreiro, en virtude de circunstancias sobrevidas ou que non puideron ser tidas en conta no momento da súa adopción.
2. O Pleno da Corporación de Tui, en sesión que tivo lugar o 24 de setembro de 2009, acordou solicitar á Consellería de Medio Ambiente, Territorio e Infraestruturas a realización dos trámites pertinentes para a modificación da ordenación provisional contida no citado Decreto 27/2006, do 16 de febreiro, limitándose esta a ampliar o catálogo de usos aos que se pode destinar unha parcela situada no número 4 da rúa Alcalde Casal Aboy do concello de Tui, regulada pola Ordenanza número 1, no sentido de incorporar o uso sanitario.
3. A finalidade da modificación é poder aloxar na parcela de referencia un equipamento sanitario.
4. Este cambio na regulación dos usos permitidos na ordenanza número 1 non compromete a futura ordenación urbanística, e resulta coherente coa estratexia, as directrices e os obxectivos xerais do Plan Xeral de Ordenación Municipal actualmente en elaboración polo Concello de Tui.
5. Por outra banda, e, para os efectos de dar cumprimento á sentenza número 980/2008, do 18 de decembro, da Sala do Contencioso-Administrativo do Tribunal Superior de Xustiza de Galicia, modifícase a ordenanza número 5 do citado decreto que, segundo a sentenza, omite o recoñecemento da correspondente situación xurídica urbanística vinculada á existencia de solo urbano consolidado na unidade de execución número 1.
6. As modificacións na ordenación urbanística provisional que se conteñen neste decreto están fundamentadas en razóns de interese público debidamente xustificadas, son conformes coa Lei 9/2002, do 30 de decembro, de ordenación urbanística e protección do medio rural de Galicia, son perfectamente compatibles coa finalidade da suspensión do planeamento urbanístico municipal e manteñen fielmente os criterios da ordenación urbanística provisional que se establece no anexo do Decreto 27/2006, do 16 de febreiro.
Na súa virtude, de conformidade co establecido pola Lei 9/2002, do 30 de decembro, de ordenación urbanística e protección do medio rural de Galicia, de acordo co ditame da Comisión Superior de Urbanismo de Galicia, con data do 15 de decembro de 2009, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta de Galicia, na súa reunión do día catro de febreiro de dous mil dez,
DISPOÑO:
Artigo único.-Modifícase a ordenación urbanística provisional no termo municipal de Tui, provincia de Pontevedra, contida no anexo Decreto 27/2006, do 16 de febreiro, polo que se suspende a vixencia do Plan Xeral de Ordenación Urbana de Tui e se aproba a ordenación urbanística provisional ata a entrada en vigor do novo planeamento (DOG nº 37, do 22 iguais mes e ano), do seguinte xeito:
1. O punto usos permitidos do número b.2.2 Ordenación, da Ordenanza nº 1 (B.2), queda redactado do seguinte xeito:
«-Usos permitidos: sanitario; vivenda; hoteleiro; comercial; oficinas; industrial, categoría primeira, grupos 1, 2, 3, 5, 6, 7 e 8, así como categoría segunda, grupos 5 e 7; garaxe-aparcadoiro, categoría primeira, graos 1 e 3, categoría segunda graos 1, 2 e 3, así como categoría terceira.
Para a determinación das distintas categorías e grupos ou graos dos usos industrial e garaxe-aparcadoiro rexerá o disposto na normativa xeral de usos do documento do Plan Xeral de Ordenación Urbana, dilixenciado polo secretario da Comisión Provincial de Urbanismo como o aprobado definitivamente segundo resolución con data do 7 de outubro de 1994».
2. O número b.6.1. Ámbito de aplicación, da Ordenanza nº 5 (B.6), queda redactado do seguinte xeito:
«b.6.1. Ámbito de aplicación.
Será de aplicación aos terreos clasificados como solo urbano nos planos de ordenación do documento do Plan Xeral de Ordenación Urbana, dilixenciado polo secretario da Comisión Provincial de Urbanismo como o aprobado definitivamente segundo resolución do 7 de outubro de 1994, que se atopen nalgunha das seguintes situacións:
-Os ámbitos das unidades de execución delimitadas polo plan, agás no ámbito da unidade de execución número 1, en virtude do disposto na sentenza de número 980/2008, do 18 de decembro, do Tribunal Superior de Xustiza de Galicia, na cal se recoñece a situación xurídica urbanística vinculada á existencia de solo urbano consolidado no dito ámbito.
-Os ámbitos sen ordenación detallada no plano de ordenación do núcleo de Tui (escala 1/1000).
-Os ámbitos dos estudos de detalle aprobados definitivamente ou previstos no planeamento.
-Os terreos que non reúnan a condición de soar no momento da iniciación do expediente de suspensión do planeamento».
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, catro de febreiro de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas